Observatori per a la recerca etnològica
Agenda electrònica d’etnologia
de Catalunya

Tramesa número 39
21 d’octubre de 2002

Sumari

NOTÍCIES DE L’IPEC

Una recerca etnogràfica al Museu de Ripoll, entre el passat i el futur  
Jornada de Patrimoni Etnològic de les Garrigues: territori i paisatge, la pedra com a recurs  

BREUS

Nova temporada de les “converses de taverna”. Palamós (Baix Empordà)  

CONFERÈNCIES I COL·LOQUIS

Llegendes del Priorat: del salt de la reina mora als escorpins caiguts del cel. Masroig (Priorat) 
El mar, porta d’accés al més enllà: mites i devocions locals. Palamós (Baix Empordà)  
Població i immigració a Catalunya al segle xx. Palamós (Baix Empordà)  
El folklore: de la fotocòpia al correu electrònic. Reus  

PRESENTACIONS

La vida quotidiana en un poble industrial: Sant Martí de Provençals 1865-1925. Barcelona  

CONVOCATÒRIES, BEQUES I AJUTS

19è Premi d’Assaig Josep Vallverdú. Lleida 
Beca d’investigació Jaume Ramon i Vidales. El Vendrell
IV Premi “La nostra gent”. Montsià  
Premi Fundació Enciclopèdia Catalana 2002 
Premis Sant Ramon de Penyafort 2002. Vilafranca del Penedès  
Beca de recerca Ciutat de Figueres  
Premis Lacetània 2002. Bages / Catalunya central  
Premio a la mejor promoción de la cultura del olivo  
Beques Notari Raimon Noguera  
Beca de investigación en folklore. Consejo Internacional de Organizaciones de Festivales de Folklore y de las Artes Tradicionales  
Beques per al curs 2002-2003 del Centre d’Estudis de la Ribera d’Ebre  
X Premi bianual Fundació Dr. Melcior Colet. Gelida i Alt Penedès 
Premi Doctor Joan Mercader. Igualada  
Premi d’investigació Jaume Caresmar. Igualada 
Premi d'assaig Eusebi Colomer  
Premis Llavor de Lletres de Creació i Recerca 
VIè Premi Romà Planas i Miró de memorialisme popular. La Roca del Vallès 
VII Premi Aires de la Conca. Conca de Barberà 

CURSOS I TALLERS

Altaveu per al coneixement i difusió de les cultures: 1r quadrimestre. Club d’Amics de la UNESCO 
Diploma de Postgrau Ciutadania Intercultural: Intervenció Socioeducativa contra l’Exclusió Social. UdG  
Postgrau en Didàctica del Patrimoni: tècniques d’aprenentatge i difusió. UB  
Màster en Gestió d’Organitzacions i Projectes Culturals. UdG  
Màster d’Antropologia i Comunicació Audiovisual. UB  
Ètnia, frontera i territori. ICA 
Antropologia de l’espai: arquitectura, cultura i societat. ICA 
Paisajes culturales: cartografía etnográfica. Sevilla 
Máster i Diploma de Postgrado Internacionales en Gestión, Políticas Culturales y Desarrollo. UdG  

EXPOSICIONS

Esbarts: cent anys en dansa. Manresa  
Grafits, graffiti... 6000 anys de llenguatge marginal. Sant Celoni (Vallès Oriental)
El treball de la terrissa a Verdú als anys 30 i 40: fotografies de Claudi Gómez Grau. Tàrrega
Autocromes: fotografia en color al primer terç del segle XX. Ecomuseu de les Valls d’Àneu  
Breda històrica, artesana i industrial. Centre Català d’Artesania
Puntaires: mostra de postals. Xàbia (Marina Alta) 
Espais de dansa. Tarragona  
El paisatge de la pedra seca. La Fatarella (Terra Alta)
El museu domèstic: un recorregut per les fotografies d’Antoni Amatller. Calafell (Baix Penedès) 
Bescanó i el Ter. Bescanó (Gironès) 
Belles armes. Ripoll
La gran aventura dels velers mercants: el capità Pau Lloveras i Riera. Badalona
L’adob de la pell a Vic. Museu de l’Art de la Pell 
Els musulmans a Polònia: els tàrtars polonesos. Museu Etnològic de Barcelona
Las tres edades: yayos. Saragossa 
Memòria i desconcert: art a Guinea Equatorial. Girona
Històries del port de Palamós, 1902 – 2002. Palamós (Baix Empordà) 
Les veus dels sants. Museu Etnològic de Barcelona
Sabadell ciutat: 125 anys 
El Montgrí que hem oblidat. Museu del Montgrí i del Baix Ter
Fotos de familia: exposició virtual. Caja de Madrid

JORNADES I CONGRESSOS

III Col·loqui del Flabiol. Arbúcies (Selva)
V Jornadas de Estudio y Debate sobre Patrimonio Etnográfico. Tenerife
X Congreso Internacional de Estudiantes de Antropología. Múrcia  
Jornades de treball: inventari d’elements de pedra seca. La Fatarella (Terra Alta)
Congreso sobre el patrimonio cultural: turismo, desarrollo rural e identidad cultural. Donostia
3r Congreso sobre la Inmigración en España. Granada  
IV Jornadas de Antropología Marítima. Bermeo (Biscaia) 
Congrés Internacional RESOPYR: explotació, gestió i apropiació dels recursos muntanyencs. Font Romeu (Alta Cerdanya) 
I Simposi Llatí sobre Mineria i Patrimoni Miner a l’Àrea Mediterrània. Bellmunt del Priorat  
1r Congrés d’Història Marítima de Catalunya. Museu Marítim  
7es Jornades Antoni Varés: imatge i recerca. Girona 
Seminario 2002: Patrimonio Etnológico en Aragón. Saragossa
Tractament de la diversitat: qüestions organitzatives. Girona
IV Trobada d’Estudiosos del Garraf. Vilanova i la Geltrú 
L’habitatge obrer a Catalunya. Museu de la Ciència i de la Tècnica de Catalunya
3es Jornades d’Estudi del Patrimoni del Baix Llobregat: comunicar el patrimoni. Gavà  

NOVETATS BIBLIOGRÀFIQUES 

EXPOSICIONS EN OFERTA  

 
Notícies de l’IPEC

El proper dissabte 9 de novembre, en el marc de les activitats que se celebren a Ripoll amb motiu de la Setmana de la Ciència 2002, els antropòlegs Oriol Beltran i Eliseu Carbonell impartiran la conferència Una recerca etnogràfica al Museu de Ripoll, entre el passat i el futur. Beltran i Carbonell són respectivament coordinador i membre de l’equip del grup que està desenvolupant la recerca de l’IPEC “El temps i els objectes de la vida social: estudi etnològic sobre la temporalitat a partir de la col·lecció del Museu Etnogràfic de Ripoll”, que finalitza aquest 2002. L’acte tindrà lloc a la sala Eudald Pradell de l’Ajuntament de Ripoll, a les 19.15 h. Després de la conferència s’inaugurarà una exposició homònima que mostrarà alguns dels aspectes més destacats de la recerca. 
tornada al sumari

El proper dissabte 23 de novembre se celebrarà a les Borges Blanques una Jornada de Patrimoni Etnològic de les Garrigues, sota el títol genèric de “Territori i paisatge: la pedra com a recurs”. La ponència inaugural, Cap a una antropologia de conservació ambiental, anirà a càrrec de l’antropòleg Jordi Solà. A continuació intervindran l’estudiós local Josep Preixens, que parlarà dels Diferents estils constructius de cabanes de voltat a la comarca de les Garrigues; Fèlix Martín, president del Centre d’Estudis de les Garrigues, amb la ponència Les Garrigues: la pedra, un recurs necessari; l’antropòleg Salvador Palomar, que parlarà sobre Arquitectura popular i conreu de l’olivera; i els historiadors que van desenvolupar la recerca IPEC sobre la producció preindustrial de calç a les Garrigues els anys 2000-2001, amb la ponència Vida i treball en el procés de producció de calç. A la tarda tindrà lloc una taula rodona sota el títol Les transformacions del territori al llarg del temps: un estudi interdisciplinar, en què hi intervindran Josep Mora (arquitecte), Carles García (antropòleg de l’IPEC), Jordi Solà, Fèlix Martín i Salvador Palomar, i que estarà moderada per Isidre Piñol, assessor cultural del Consell Comarcal de les Garrigues. La Jornada de Patrimoni Etnològic de les Garrigues és una activitat dels programes Arrels i Inventari del Patrimoni Etnològic de Catalunya (IPEC) que impulsa el Centre de Promoció de la Cultura Popular i Tradicional Catalana.

Breus

El passat divendres 11 d’octubre es va iniciar la nova temporada de Converses de Taverna. Tots els segons divendres de cada mes d’octubre a maig, entre les 19.00 i les 20.00 h, a la Taverna Ca la Pepa Caneja de Palamós (Pl. de Sant Pere, 14) hom tindrà la oportunitat de xerrar i aprendre dels avis i àvies, pescadors, mariners i gent de mar en general. La tertúlia és oberta a tothom, i està organitzada pel Museu de la Pesca en col·laboració amb la Confraria de Pescadors de Palamós i amb el suport del Centre de Promoció de la Cultura Popular i Tradicional Catalana. Podeu demanar més informació al Museu de la Pesca, tel. 972 601 244, museudelapesca@palamos.org 

tornada al sumari

Conferències i col·loquis

Llegendes del Priorat: del salt de la reina mora als escorpins caiguts del cel, a càrrec de Salvador Palomar, antropòleg membre de Carrutxa. Lloc: Casal Flor de Maig. Masroig (Priorat). Data: dijous 31 d’octubre, a les 20.00 h.
Conferència en el marc de les Jornades Culturals de la població, que farà un repàs d’antigues llegendes populars vinculades a la comarca del Priorat i de rumors contemporanis d’actualitat.
Informació: Carrutxa. Tel. 977 340 928, carrutxa@etnocat.org

El mar, porta d’accés al més enllà: mites i devocions locals, a càrrec de la Dra. Josefina Roma, professora d’antropologia social i cultural a la Universitat de Barcelona. Lloc: Museu de la Pesca. Moll pesquer s/n, Palamós (Baix Empordà). Data: divendres 25 d’octubre, a les 19.30 h.
L’acte forma part del cicle de conferències de la Mar de Museus –Museus Marítims de la Costa Catalana–. 
Informació: Museu de la Pesca. Tel. 972 60 12 44, museudelapesca@palamos.org 

Població i immigració a Catalunya al segle xx, a càrrec de David Pavón, professor de la Universitat de Girona. Lloc: Centre Cultural La Gorga. C/ Ave Maria, 3, Palamós (Baix Empordà). Data: dissabte 26 d’octubre, a les 20.00 h.
Aquesta conferència tindrà lloc durant l’acte de lliurament del premi i diplomes Premi de recerca vila de Palamós, 2001-2002.
Informació: Servei d’Arxiu Municipal de Palamós. Tel. 972 312 145, arxiu@palamos.org

El folklore: de la fotocòpia al correu electrònic, a càrrec de Carme Oriol, filòloga i professora a la URV. Lloc: Local dels Xiquets de Reus. Data: dijous 7 de novembre, a les 20.15 h.
En qualitat d’etnopoetòloga Carme Oriol ha estudiat el canvi que ha experimentat la transmissió de les llegendes, els acudits, les endevinalles, etc., que ha deixat de ser exclusivament oral per recórrer a la fotocòpia, el fax, el telèfon mòbil, el correu electrònic i altres mitjans de la xarxa internet.
Informació: Carrutxa. Tel. 977 340 928, carrutxa@etnocat.org
tornada al sumari

Presentacions

Presentació del llibre La vida quotidiana en un poble industrial: Sant Martí de Provençals 1865-1925, a càrrec de Josep Termes, catedràtic d'història contemporània de la UPF i Jordi Cassassas, catedràtic d'història contemporània de la UB. Lloc: Centre Cultural La Farinera del Clot. Gran Via de les Corts Catalanes, 837, Barcelona. Data: 31 d’octubre de 2002, a les 19.30 h.
Informació: Centre Cultural La Farinera del Clot. Tel. 932 918 080, informacio@farinera.org

Convocatòries, beques i ajuts

19è Premi d’Assaig Josep Vallverdú. Al millor assaig de temàtica lliure inèdit i no guardonat en cap altre certamen. Convocat per la Regidoria de Cultura de l’Ajuntament de Lleida. Dotat amb 7.515 € per al guanyador i 1.505 € per al finalista. Termini: 22 d’octubre de 2002.
Informació: Regidoria de Cultura de l’Ajuntament de Lleida. Tel. 973 700 394 i 973 700 373, cultura@paeria.es

Beca d’investigació Jaume Ramon i Vidales. El Patronat Municipal de Serveis Culturals de l'Ajuntament del Vendrell convoca la tercera edició d’aquesta beca d'investigació, la qual s'atorgarà a una proposta de treball sobre la vila del Vendrell que tracti una temàtica inclosa dins les àrees de les ciències humanes i socials. La proposta d’investigació haurà de ser presentada per un sol autor o per un grup de recerca, els quals hauran de ser llicenciats o alumnes de doctorat de la Universitat Rovira i Virgili o bé que faci un màxim de deu anys que hagin acabat els estudis de llicenciatura o doctorat. Dotada amb 3.000 €. Termini: 30 d’octubre de 2002.
Informació: Patronat Municipal de Serveis Culturals. C/ de Santa Anna, 8, 43700 el Vendrell. Tel. 977 665 684, 977 665 642, cultura@elvendrell.net
tornada al sumari

IV Premi “La nostra gent”. Quarta edició d’aquest premi bianual que atorga l’Institut d’Estudis Comarcals del Montsià. La convocatòria va dirigida a la comarca del Montsià, amb l’objectiu de promoure la recerca biogràfica. Poden optar al premi treballs de recerca inèdits sobre qualsevol persona de la comarca que hagi tingut un recorregut vital rellevant o destacable en qualsevol camp. La dotació és de 450 €, que es repartiran en tres categories: treballs d’alumnes de secundària, 120 €; alumnes de Batxillerat i Cicles Formatius, 150 €; i majors de 18 anys, 180 €. Termini: 30 d’octubre de 2002.
Informació: Institut d’Estudis Comarcals del Montsià. Apartat de Correus 118, 43870 Amposta. Tel. 977 704 854 (Susanna Ferré), iecmonts@tinet.fut.es

Premi Fundació Enciclopèdia Catalana 2002. A un projecte d'investigació en el camp de les humanitats. Dirigit a estudiosos que presentin una proposta d'investigació sobre: literatura, història, filosofia, sociologia, dret, lingüística etc. Dotat amb 12.000 €.Termini: 31 d’octubre de 2002.
Informació: Fundació Enciclopèdia Catalana. C/ Diputació, 250, 08007 Barcelona. Tel. 935 057 465, secedit@grec.com

Premis Sant Ramon de Penyafort 2002. xxxi edició del Concurs Sant Ramon de Penyafort, que consta de quatre categories diferents: El món del vi, Penedès, Comunicació i Futur. El premi El món del vi és patrocinat per l’Ajuntament de Vilafranca del Penedès i està dotat amb 2.500 € al millor treball sobre aquest tema, mentre que el premi Penedès és patrocinat per Caixa Penedès i està dotat amb 2.500 € al millor treball sobre el tema, tractat des de qualsevol de les ciències socials. Termini: 31 d’octubre de 2002.
Informació: Museu de Vilafranca – Museu del Vi. Pl. de Jaume I, 1, 08720 Vilafranca del Penedès. Tel. 938 900 582, m.vilafranca@diba.es
tornada al sumari

Beca de recerca Ciutat de Figueres. Al millor projecte d’investigació inèdit en el camp de les ciències socials i humanes, prioritàriament en l’àmbit de la història i la geografia, referit a la ciutat de Figueres. Dotada amb 4.600 €. Termini: 31 d’octubre de 2002.
Informació: Ajuntament de Figueres. Pl. de l’Ajuntament, 12, 17600 Figueres. Tel. 972 032 317,
cultura@figueres.org

Premis Lacetània 2002. Convocatòria de diversos premis, entre els que s’hi conten el Premi Antoni Esteve ‑dotat amb 1.000 €‑ que serà adjudicat a un treball de recerca o de divulgació en el camp de les ciències naturals, de la salut, socials o filologia, o també sobre patrimoni artístic, documental o tecnològic emmarcat en la Catalunya central. Així mateix, el Premi Excursionisme ‑consistent en l’edició del treball a càrrec del Centre Excursionista de la Comarca de Bages‑ serà adjudicat a un treball que tracti qualsevol aspecte de la comarca del Bages des del punt de vista natural, des d’una perspectiva arqueològica o artística, o des de l’àmbit de la geografia humana (activitat de l’home, mitjans de vida, assentaments industrials...). Termini: 1 de novembre de 2002.
Informació: Premis Lacetània 2002. 

Premio a la mejor promoción de la cultura del olivo. Inclou diverses categories entre les quals hi ha les de museografia, recuperació i difusió de tradicions, amb premis de 600 € per categoria. Les propostes (dues còpies del dossier descriptiu de l’activitat, publicacions, fotos...) s’han d’enviar a l’entitat convocant: Asociación Española de Municipios del Olivo. Premi d’abast estatal. Termini: 15 de novembre de 2002.
Informació: Asociación Española de Municipios del Olivo,  Diputación Provincial de Jaén. Plaza San Francisco, 2. 23701 Jaén. Tel. 953 248 000 (ext. 1322), fjgarrido@promojaen.es

Beques Notari Raimon Noguera. La Fundació Noguera convoca dues beques (una sobre l’època medieval i una sobre les èpoques moderna i contemporània) als millors projectes de treball de recerca sobre temàtica històrica, jurídica, institucional, social, econòmica, artística i lingüística utilitzant la documentació conservada en els protocols catalans o a l’Arxiu Històric del Col·legi de Notaris de Catalunya. Dotat amb 12.020 €. Termini: 15 de novembre de 2002.
Informació: Fundació Noguera. C/ del Notariat, 4, 08002 Barcelona. Tel. 933 174 800.

tornada al sumari

Beca de investigación en folklore. Beca anual que atorga la secció espanyola del Consejo Internacional de Organizaciones de Festivales de Folklore y de las Artes Tradicionales (CIOFF) i l’Instituto Nacional de las Artes Escénicas y de la Música, dedicada al tema del ball, la dansa i la música popular (cançó i instruments musicals), relatius a qualsevol de les cultures del territori espanyol. La dotació del premi és de 4.508 €. Termini: 30 de desembre de 2002.
Informació: Beca de investigación en folklore. CIOFF-España, c/ Afligidos, 4, 2º, 06002 Badajoz. Tel. 924 243 746, cioff-esp@sarenet.es

Convocatòria de bases per la concessió de beques per al curs 2002-2003. Convoca el Centre d’Estudis de la Ribera d’Ebre (CERE), amb l’objectiu de promoure el desenvolupament, la divulgació i el foment dels valors culturals, científics i artístics de la Ribera d’Ebre. S’acceptaran propostes de qualsevol disciplina, i la dotació de les beques serà de 300 € per als socis del CERE i de 180 € per als no socis. Termini: 31 de desembre de 2002.
Informació: Centre d’Estudis de la Ribera d’Ebre. Casal Sant Jordi, c/ de Sant Jordi, 3 - 3r. Apartat de correus núm. 8, 43750 Flix. Tel. 977 410 521, cere@tinet.es

X Premi bianual Fundació Dr. Melcior Colet d’investigació local i comarcal sobre Gelida i el Penedès. S’adreça a treballs d’investigació en el camp de les ciències socials o naturals al municipi de Gelida i a la comarca de l’Alt Penedès. A més del seu valor científic, es valorarà la seva adequació per a la publicació. Dotat amb 3.005,17 €. Termini: 25 de gener de 2003. 
Informació: Associació d’Amics del Castell de Gelida, c/ Àngel Guimerà, 13; tel. 937 790 437.  Ajuntament de Gelida, c/ de Barcelona, 12; tel. 937 790 058.
tornada al sumari

Premis ciutat d’Igualada 2002: premi Doctor Joan Mercader. Premi al millor estudi sobre qualsevol aspecte referit a la història, economia o demografia, la societat o les institucions de Catalunya. Tindran preferència les obres de temes referits a l’Anoia o a la ciutat d’Igualada. S’atorgarà el guardó "Ciutat d’Igualada" i un premi de 4.200 € en concepte de drets d’autor; excepcionalment el jurat podrà proposar la concessió d'un màxim de dos accèssits, dotats cadascun amb un import de 1.800 € en concepte de drets d’autor. Termini: 31 de gener de 2003.
Informació: Premi de recerca Doctor Joan Mercader. Oficina del Ciutadà de l’Ajuntament d’Igualada. Tel. 93 80319 50, cultura@aj-igualada.net

Premis ciutat d’Igualada 2002: premi d’investigació Jaume Caresmar. A un treball d’investigació en català sobre qualsevol disciplina relacionada amb l'àmbit geogràfic, social i cultural d'Igualada o de la comarca de l'Anoia. S’atorgarà el guardó "Ciutat d’Igualada" i un premi dotat amb 1.803 €. Excepcionalment, el jurat podrà proposar la concessió d'un màxim de dos accèssits, dotats cadascun amb un import de 600 €. Termini: 31 de gener de 2003.
Informació: Premi d’investigació Jaume Caresmar. Oficina del Ciutadà de l’Ajuntament d’Igualada. Tel. 93 80319 50, cultura@aj-igualada.net

Premi d'assaig Eusebi Colomer. Premi que convoca la Fundació Epson Ibèrica al millor assaig sobre aspectes socials, antropològics, filosòfics o ètics relacionats amb la nova societat tecnològica. Les obres han de ser originals i inèdites, escrites en qualsevol de les llengües de l'Estat espanyol o en portuguès i no premiades a d'altres concursos. Dotat amb 6.000 €. Termini: 16 de març de 2003.
Informació: Fundació Epson Ibèrica. Avda. Diagonal, 468, 8è A, 08006 Barcelona. Tel 932 373 400, funepson@fundacion-epson.es 
tornada al sumari

Premis Llavor de Lletres de Creació i Recerca. La convocatòria vol fomentar l’anàlisi d’aspectes relacionats amb l’economia, la política, la societat o la cultura a Catalunya durant la dictadura franquista. La recerca pot realitzar-se a partir de fonts diverses: orals, escrites, visuals..., i es valoraran especialment les aportacions relacionades amb aspectes poc tractats o bé que aportin fonts documentals inèdites o poc conegudes. Els treballs que es presentin poden optar entre un abast general de les terres catalanes o, en el cas de centrar-se geogràficament en un espai concret, ho hauran de fer en les contrades penedesenques. Dotats amb 3.000 € el primer premi i 1.000 € el segon. Termini: 14 de març de 2003.
Informació: La Fura. C/ Germanor, 3, 08720 Vilafranca del Penedès. Tel. 938 902 455, 
redaccio@lafura.org

VIè Premi Romà Planas i Miró de memorialisme popular. Certamen internacional que convoca l’Associació d’Amics de l’Arxiu de la Memòria Popular que premia el text memorístic (autobiografia, memòries...) considerat de més interès. S’admeten igualment textos escrits com testimonis orals recollits en àudio o vídeo. El premi consisteix en 1.202 € en metàl·lic i la publicació de l’obra guanyadora. Termini: 15 d’agost de 2003. 
Informació: Arxiu de la Memòria Popular. C/ d’Anselm Clavé, 44, 1r, 08430 La Roca del Vallès. Tel. 938 422 455. Apartat de Correus núm. 150.

VII Premi Aires de la Conca. Poden  optar-hi tots els treballs de recerca sobre qualsevol tema relacionat amb la Conca de Barberà. El jurat tindrà en compte l’interès dels treballs pel coneixement del passat, l’anàlisi o descripció del present o els projectes de futur de la comarca. Dotat amb 1.500 €; el jurat podrà concedir també un accèssit dotat amb 300 €. Termini: 30 de setembre de 2003.
Informació: Arxiu Històric Comarcal de Montblanc. Raval de Santa Anna, 12, 43400 Montblanc. Tel. 977 860 492.

Cursos i tallers

Altaveu per al coneixement i difusió de les cultures. Lloc: Barcelona (diversos espais). Dates: quadrimestre octubre 2002 - gener 2003, de 19.15 a 21.15 h.
Cursos que organitza el Club d'Amics de la UNESCO de Barcelona per atansar-nos a diferents realitats culturals d'arreu del món. Aquest primer quadrimestre inclou cursos especialitzats sobre Índia, Hongria, Àfrica, Tibet-Himàlaies, Sibèria, Xina, Turquia, Islam, Àfrica del Nord, Portugal, Iran, Irak, Afganistan, Rússia, Brasil, Irlanda, Japó, Món andí, Món semita, Mesoamèrica i Àsia Central. Hom pot inscriure’s a un cicle sencer o bé a conferències concretes.
Informació: Club d'Amics de la Unesco - Barcelona. C/ Mallorca, 207, 08036 Barcelona. Tel. 934 539 507, caub@caub.org
tornada al sumari

Diploma de Postgrau en Ciutadania Intercultural: Intervenció Socioeducativa contra l’Exclusió Social. Lloc: Edifici Mercadal. Pl. Jordi de Sant Jordi, 1, Girona. Dates: novembre 2002-2003. Termini: matrícula oberta fins al 25 d’octubre de 2002.
El curs marca com a objectius l’actualització i aprofundiment del marc teòric, la creació de les condicions i les eines per lluitar contra les formes d’exclusió, i proporcionar els coneixements pràctics i crítics de metodologies, projectes i models d’intervenció en l’àmbit socioeducatiu. El programa es divideix en quatre mòduls: Antropologia, Sociopolítica, Psicologia i Pedagogia i treball social.
Informació: Fundació Universitat de Girona, Innovació i Formació. Tel. 972 210 299, 
info.fundacioif@udg.es

Postgrau en Didàctica del Patrimoni: tècniques d’aprenentatge i difusió. Lloc: Museu Diocesà de Barcelona. Edifici de la Pia Almoina, Pl. de la Catedral, Barcelona. Dates: del 19 de novembre de 2002 al 27 de maig de 2003, dimarts i dijous de 16.30 a 19.30 h.
Curs de 200 hores que s’estructura en cinc mòduls de 30 hores i un curs de pràctiques de 50 hores. Mòduls: Models d’intervenció en didàctica patrimonial, Disseny i utilització de materials didàctics en l’àmbit del patrimoni, Disseny d’activitats en museus i centres d’interpretació per a públic escolar i orientades al turisme cultural, Tècniques de comunicació i El marc teòric del patrimoni cultural.
Informació: Les Heures, Fundació Bosch i Gimpera – UB. Campus Mundet, Pg. de la vall d’Hebron, 171, 08035 Barcelona. Tel. 935 677 400 / 935 677 403, ajulia@fbg.ub.es
tornada al sumari

Màster en Gestió d’Organitzacions i Projectes Culturals. Lloc: Edifici Mercadal. Pl. Jordi de Sant Jordi, 1, Girona. Dates: bienni 2002-2004.
L’objectiu del curs és oferir formació professional per a diplomats i llicenciats procedents de diferents disciplines que vulguin especialitzar-se en el camp de la gestió cultural. El màster s’estructura en els següents mòduls: Gestió de la cultura; Sectors i agents culturals; Bases jurídiques i econòmiques de la gestió cultural; Bases per a l’elaboració de projectes culturals; Noves tendències en la fonamentació de la cultura; Gestió d’organitzacions culturals; Cultura i globalització a l’entorn internacional; Cooperació cultural europea i internacional; Comunicació cultural i patrocini; Els impactes del sector cultural. Destinat a gestors culturals, responsables de serveis municipals, diplomats i llicenciats, principalment.
Informació: Fundació UdG: Innovació i Formació (Edifici Mercadal). Pl. Jordi de Sant Jordi, 1. 17001 Girona. Tel. 972 210 299, info.fundacioif@udg.es

Màster d’Antropologia i Comunicació Audiovisual. Lloc: Campus Vall d’Hebron de la UB. Barcelona. Dates: bienni 2002-2004, dimarts i dijous, de 18.15 a 21.15 h.
L’objectiu del màster és el de formar professionals en la recerca social capaços d’introduir l’audiovisual i el multimèdia com a sistema bàsic per fer la seva recerca. Es tracta d’adquirir habilitats conceptuals i instrumentals per la introducció satisfactòria de les metodologies de la mediació avançada en el desenvolupament de la recerca i en la divulgació del seu treball. Aprendran el disseny del projecte, passant per l’enregistrament en la producció d’imatges durant el treball de camp, fins a la realització de pel·lícules documentals, l’edició de pàgines web o cd-roms, que formen part del procés de recerca sobre algun fenomen social i cultural. El màster té un caràcter eminentment pràctic de realització de productes visuals relacionats amb la recerca social i cultural. Termini: preinscripció entre l’1 i el 12 de juliol de 2002.
Informació: Màster d’Antropologia i Comunicació Audiovisual. Departament d’Antropologia Social (torre B, 8è pis), Facultat de Geografia i Història de la UB. Tel. 933 333 466 ext. 3193, extensio@trivium.gh.ub.es
tornada al sumari

Ètnia, frontera i territori. Lloc: Centre d’Estudis i Recursos Culturals (CERC). Pati Maning.  C/ de Montalegre, 7, Barcelona. Dates: del 4 al 27 de novembre de 2002, dilluns i dimecres de 10.00 a 21.00 h.
Curs organitzat per l’Institut Català d’Antropologia dins del programa “Antropologia i qüestions del món contemporani” 2002-2003, impartit per Joan Manuel Cabezas.
Informació: Institut Català d’Antropologia. C/ d’Urgell, 259 s.s., 3a, 08036 Barcelona. Tel. 933 212 259, ica@trivium.gh.ub.es

Antropologia de l’espai: arquitectura, cultura i societat. Lloc: Centre d’Estudis i Recursos Culturals (CERC). Pati Manning.  C/ de Montalegre, 7, Barcelona. Dates: del 21 de novembre al 19 de desembre de 2002, dijous de 18.00 a 21.00 h.
Curs organitzat per l’Institut Català d’Antropologia dins del programa “Antropologia i qüestions del món contemporani” 2002-2003, impartit per Blanca Sala.
Informació: Institut Català d’Antropologia. C/ d’Urgell, 259 s.s., 3a, 08036 Barcelona. Tel. 933 212 259, ica@trivium.gh.ub.es

Paisajes culturales: cartografía etnográfica. Lloc: Instituto Andaluz del Patrimonio Histórico. i Aula de Informática de la Facultad de Geografía e Historia, Sevilla. Dates: del 27 de gener al 7 de febrer de 2003.
Curs de 40 hores que posa en relació coneixements del territori i tècniques cartogràfiques amb els propis de l’etnografia. Destinat a titulats universitaris, preferentment llicenciats d’Antropologia Social i Cultural i professionals relacionats amb l’estudi i gestió del patrimoni.
Informació: Instituto Andaluz del Patrimonio Histórico. Camino de los Descubrimientos, 1, Isla de la Cartuja, 41092 Sevilla. Tel. 955 037 047, cursos@iaph.junta-andalucia.es
tornada al sumari

Máster i Diploma de Postgrado Internacionales en Gestión, Políticas Culturales y Desarrollo en Gestión, Políticas Culturales y Desarrollo. Lloc: Edifici Mercadal. Pl. Jordi de Sant Jordi, 1, Girona. Dates: any 2003.
Especialització en el camp de la gestió cultural orientada a la reflexió sobre els nous escenaris de les polítiques culturals en un món de globalització. Destinat a professionals de la gestió cultural amb voluntat de formació en clau de redireccionament professional o actualització en temes generals de la gestió de la cultura.
Informació: Fundació UdG: Innovació i Formació (Edifici Mercadal). Pl. Jordi de Sant Jordi, 1. 17001 Girona. Tel. 972 210 299, info.fundacioif@udg.es

Exposicions

Esbarts: cent anys en dansa. Lloc: Antic Hospital de Sant Andreu. Manresa. Dates: del 26 d’octubre al 3 de novembre de 2002.
Exposició que arriba a Manresa amb ocasió de la Fira d’Espectacles d’Arrel Tradicional 2002 on es mostra els aspectes més destacats en l’evolució d’aquest moviment associatiu i cultural de Catalunya, que enguany celebra el centenari del seu naixement. S’hi mostra la seva història, que arrenca en el context de l’interès per les manifestacions de cultura popular o folklore a les acaballes del segle xix i principis del xx al principat, així com el seu posterior desenvolupament i el significat que ha anat adquirint en els diferents contextos culturals i polítics d’aquest darrer segle. Organitzada per l’Agrupament d’Esbarts Dansaires.
Informació: Agrupament d’Esbarts Dansaires. Tel. 932 456 165, esbarts@garonuna.es

tornada al sumari

Grafits, graffiti... 6000 anys de llenguatge marginal. Lloc: Rectoria Vella. Pg. de la Rectoria Vella, s/n. Dates: del 5 al 27 d’octubre de 2002.
Recorregut visual i conceptual a través d’una selecció significativa d’imatges marginals i espontànies recollides en diversos indrets de Catalunya i d’Andorra. L’exposició ens introdueix en les grans línies de les motivacions d’anònims autors de milions d’imatges, tot contextualitzant-les en els grans corrents de les transformacions polítiques, socials i econòmiques.
Informació: Fundació Caixa Sabadell. Tel. 937 259 522, fundacio@caixasabadell.es

El treball de la terrissa a Verdú als anys 30 i principis dels 40: fotografies de Claudi Gómez Grau. Lloc: Museu Comarcal de l’Urgell. C/ Major, 11, Tàrrega. Dates: del 4 al 27 d’octubre de 2002.
Claudi Gómez Grau (Cervera 1907 - Lleida 1989), fou un pioner de la fotografia i sobretot del cinema amateur a les nostres terres. També destacà per les seves inquietuds polítiques i culturals, especialment entre els anys 1920 i 1930, organitzant conferències, projeccions, excursions, exposicions, activitats esportives, emissions de ràdio i, fins i tot, demostracions d’aviació. En les seves fotografies, amb uns continguts etnogràfics notables, s’interessà pels paisatges i la gent més propera, realitzant reportatges sobre treballs del camp, les fires i els mercats, les colles de gitanos o, com en el cas que ara ens ocupa, sobre el procés d’elaboració de la terrissa a Verdú. Destaca especialment entre la seva producció el més d’un miler de fotografies del Pirineu que realitzà l’any 1942 en col·laboració amb l’etnògraf Ramon Violant i Simorra.
Informació: Museu Comarcal de l’Urgell. Tel. 973 312 960, info@museutarrega.com

tornada al sumari

Autocromes: fotografia en color al primer terç del segle XX. Lloc: Ecomuseu de les valls d’Àneu. C/ del Camp, 22-24, Esterri d'Àneu (Pallars Sobirà). Dates: fins al 31 d’octubre de 2002,
de dilluns a diumenge de 10.00 a 14.00 h i de 17.00 a 20.00 h (diumenges tarda tancat).
El 1907 els germans Lumière presenten públicament un material que permet obtenir directament transparències en color: les autocromes. Ràpidament, i gràcies a la relativa senzillesa del seu ús i als bons resultats que proporcionen, les autocromes són emprades per alguns professionals. L'elevat preu d'aquest material, però, fa que la seva utilització per part dels afeccionats sigui força limitada. Atès que les bases tècniques i científiques de les autocromes ja feia anys que havien estat formulades, molt poc temps després apareixen altres mètodes similars. A la dècada de 1930, però, la pel·lícula Kodakchrome primer (1935), i l'Agfacolor després (1936), basades totes dues en tecnologies diferents de la de les autocromes, substitueixen tots aquests procediments. La present exposició està dividida en tres parts. A la primera es poden observar autocromes estereoscòpiques (que proporcionen visió en tres dimensions) amb alguns dels instruments que, per aquesta finalitat, es feien servir a finals del segle XIX i principis del XX. A la segona es tracta el tema de la llum i del color amb la intenció de descriure, tot seguit, les bases de l’obtenció de fotografies mitjançant les autocromes. Finalment, a la tercera part es presenten reproduccions en paper d'algunes de les autocromes de l'Arxiu Fotogràfic del Centre Excursionista de Catalunya conjuntament amb material d’època i documentació diversa. Organitzada pel Centre Excursionista de Catalunya i l’Ecomuseu de les Valls d'Àneu.
Informació: Ecomuseu de les Valls d’Àneu. Tel.  973 626 436, ecomaneu@ecomuseu.com .

Breda històrica, artesana i industrial. Lloc: Centre Català d’Artesania. Pg. de Gràcia, 55, Barcelona. Dates: fins al 2 de novembre de 2002.
Exposició sobre l’activitat terrissaire de Breda (la Selva) datada des del segle xiii i encara present en l’actualitat. Breda va ser declarada Zona d’Interès Artesanal per la Generalitat de Catalunya per aquest motiu. 
Informació: Centre Català d’Artesania. Tel. 934 674 660, cca@artesania-catalunya.com

Puntaires: mostra de postals. Col·lecció de Josep Plana. Lloc: Museu Arqueològic Soler Blasco. C/ Primicias, 1, Xàbia (Marina Alta). Dates: del 28 d’octubre al 4 de novembre de 2002.
Recull de 250 postals de l’extensa col·lecció de Josep Plana, majoritàriament del primer quart del segle xx, que ens mostra diferents aspectes al voltant de les puntes de coixí i les persones que les executen: edat i adscripció social de les puntaires, formes de treball, tècniques, escoles, ús de les puntes com a reclam publicitari de qualitat, puntaires d’arreu del món… L’exposició tindrà lloc dins les Terceras Jornadas Internacionales de Encaje.
Informació: Sánchez Aparisi, SL. C/ de la Senyera, 17, 46006 València. coast@ctv.es

tornada al sumari

Espais de dansa. Lloc: Teatre Metropol. Rambla Nova, 46, Tarragona. Dates: del 25 d’octubre al 15 de novembre de 2002.
Exposició elaborada pel Centre de Promoció de la Cultura Popular i Tradicional Catalana que ens atansa a la dansa popular a través dels diferents espais en què es desenvolupa.
Informació: Ajuntament de Tarragona. Tel. 977 250 923.

El paisatge de la pedra seca. Lloc: seu de la Fundació El Solà. C/ Vall d’Estudi, s/n, La Fatarella (Terra Alta). Dates: del 15 d’octubre al 15 de novembre de 2002.
Mostra de diferents exemples d’arquitectura rural en pedra seca: marges, camins, barraques, valones, forns d'oli de ginebres, forns de calç, forns de guix, etc., així com d’oficis relacionats.
Informació: Fundació el Solà. Tel. 977 413 902, elsola@fundacioelsola.org

El museu domèstic: un recorregut per les fotografies d’Antoni Amatller. Lloc: Sala d’exposicions de la platja de Calafell (Baix Penedès). Dates: del 23 d’octubre al 17 de novembre de 2002.
Antoni Amatller va ser membre de l’Association Belge de Photographie de Brussel·les i va guanyar diversos premis en exposicions nacionals i internacionals. A més dels reportatges de viatges i dels retrats de persones del seu cercle íntim, destaquen les fotografies sobre tipus, oficis, costums, festes populars i esdeveniments públics que va realitzar influït pels folkloristes catalans de finals segle xix.
Informació: Fundació “la Caixa”. Tel. 902 223 040.

Bescanó i el Ter. Lloc: Local de Sant Llorenç. Bescanó (Gironès). Dates: del 27 d’octubre al 17 de novembre de 2002.
Exposició genèrica sobre la relació entre aquesta població i el riu Ter conjuntament amb la mostra temàtica sobre els passos de barca de “llibant”, produïda pel Museu de l’Aigua de Salt. El terme “llibant” fa referència a la corda o el cable que subjectava les barques, l’existència de les quals està documentada des del segle xviii i fins als anys 1970.
Informació: Museu de l’Aigua de Salt. Tel. 972 402 148, m_aigua@grn.es
tornada al sumari

Belles Armes. Lloc: Sala Abat Senjust de l'Ajuntament de Ripoll. Pl. de l'Ajuntament, 3. Dates: fins al 30 de novembre de 2002.
Exposició monogràfica consistent en una selecció d'armes de foc contemplades des del punt de vista d'objectes d'art, posant èmfasi en el vincle de la indústria amb el territori i la relació de l'artesà amb els gustos estètics imperants a l'època.
Informació: Museu Etnogràfic de Ripoll; tel. 972 70 31 44, museuderipoll@museuderipoll.org  Oficina de Turisme de Ripoll; tel. 972 70 23 51, otripoll@ddgi.es

La gran aventura dels velers mercants: el capità Pau Lloveras i Riera (Vilassar de Mar, 1853 – Badalona, 1915).  Lloc: Escola del Mar. Rambla, 37, Badalona. Dates: del 29 de maig a l’1 de desembre de 2002.
Exposició sobre el període d’expansió i decadència a la marina catalana del segle xix a través de la vida del capità Pau Lloveras i Riera, el llegat del qual és conservat pels seus descendents: quaderns de navegació, llibres de comptes, cartes de navegació, documents, fotografies, etc. Aquestes fonts d’informació han estat completades amb dades procedents principalment del Museu Marítim de Barcelona, l’Arxiu Històric i l’hemeroteca municipal.
Informació: Escola del Mar – Centre d’Estudis Marins de Badalona. Tel. 933 843 674 (Enric Cahner), escolamar@minorisa.es

L’adob de la pell a Vic. Lloc: Museu de l’Art de la Pell. C/ de l’arquebisbe Alemany, 5, Vic. Dates: fins al 8 de desembre de 2002. 
Exposició organitzada pel Gremi d’Adobadors d’Osona i el Museu de l’Art de la Pell.
Informació: Museu de l’Art de la Pell. Tel. 938 833 279, mapvic@inteausa.com

Els musulmans a Polònia: els tàrtars polonesos. Lloc: Museu Etnològic. Pg. de Santa Madrona, s/n, Parc de Montjuïc, Barcelona. Dates: fins al 30 de desembre de 2002.
En el marc de la "Polònia Atòpica", el Museu Etnològic presenta una mostra fotogràfica sobre els tàrtars -musulmans sunnites polonesos-, descendents d'una tribu turco-mongola de l'armada de Gengis Kan i de grups musulmans procedents de països islàmics del Gran Imperi Rus. L'exposició ens apropa a una tradició musulmana diferent, que incorpora influències poloneses i russes.
Informació: Museu Etnològic. Pg. de Santa Madrona, s/n, 08038 Barcelona. Tel. 934 246 807 i 934 246 402, museuetnologic@mail.bcn.es
tornada al sumari

Las tres edades: yayos. Lloc: Sección de Etnología del Museo de Zaragoza. Parque Grande (Saragossa). Dates: fins al 7 de gener de 2003.
Mostra dedicada a presentar a través d’objectes la vida quotidiana, els llegats, la religiositat popular, així com la salut, la malaltia i la mort en la societat tradicional de principis del segle xx al medi rural aragonès. Exposició organitzada pel Museo de Zaragoza i la Asociación Universitaria de Folklore Aragonés Somerondón.
Informació: Museo de Zaragoza, Sección de Etnología. Tel. 976 55 37 26, museoza@aragob.es

Memòria i desconcert: art a Guinea Equatorial. Lloc: Museu d’Art de Girona. Pl. de la Catedral, 12. Dates: del 7 de setembre de 2002 al 12 de gener de 2003.
Recorregut a través dels treballs d’alguns creadors guineans contemporanis, marcats pel passat colonial del país i per la construcció d’una nova identitat col·lectiva.
Informació: Museu d’Art de Girona. Tel. 972 203 834, museuart@ddgi.es

Històries del port de Palamós, 1902 – 2002. Lloc: Museu de la Pesca. Pl. dels Països Catalans, s/n, Palamós (Baix Empordà). Dates: del 14 de setembre de 2002 al 31 de gener de 2003. 
Exposició commemorativa del primer centenari de la col·locació de la primera pedra del port nou de Palamós. A través de 19 fotografies en blanc i negre s’il·lustren els moments clau d’aquests darrers cent anys de la vida del port de Palamós; des de les successives reformes de la infraestructura portuària i de les obres de remodelació del dic i el moll, al passat i el present de la pesca a Palamós, passant per la importància i l’evolució del tràfic comercial. Organitzat per Ports de la Generalitat i Ajuntament de Palamós.
Informació: Museu de la Pesca. Tel. 972 60 12 44, museudelapesca@palamos.org 

tornada al sumari

Les veus dels sants. Lloc: Museu Etnològic. Pg. de Santa Madrona, s/n, Parc de Montjuïc, Barcelona. Dates: fins a l’abril de 2003.
La mostra presenta un conjunt de peces d’artesania –els “santos”, típics productes de la zona de Nou Mèxic– que destaquen pel fet de ser el resultat, en bona mesura, del contacte cultural transfronterer. Els “santos” són imatges devocionals creades pels “santeros” contemporanis fetes en fusta i guix de vistosos colors, expressió plàstica dels seus sentiments religiosos.
Informació: Museu Etnològic. Tel. 934 246 807 i 934 246 402, museuetnologic@mail.bcn.es

Sabadell ciutat: 125 anys. Lloc: Museu d’Història de Sabadell. C/ de Sant Antoni, 13. Dates: fins al 30 d’abril 2003.
Exposició que combina el fil cronològic amb diferents aspectes temàtics, una aproximació al coneixement de la ciutat que tracta els referents col·lectius de la seva identitat des d’una perspectiva històrica.
Informació: Museu d’Història de Sabadell. Tel. 937 278 555, mhs@ajsabadell.es

El Montgrí que hem oblidat. Lloc: Museu del Montgrí i del Baix Ter. C/ Major, 31, Torroella de Montgrí (Baix Empordà).  Dates: fins al maig de 2003.
Exposició que vol donar a conèixer els resultats dels treballs de recerca sobre el massís del Montgrí que, des de fa tres anys, es venen promovent des d'aquest museu i que apareixen publicats al número 19 de la seva publicació periòdica Papers del Montgrí. Entre altres aspectes, s'explica l'estudi de les activitats tradicionals a la zona, exemples de "paisatge humanitzat" (barraques, forns de calç, aixarts, l'activitat ramadera...) i, de manera específica, la construcció en pedra seca vista com a manifestació genuïna de l'arquitectura de les activitats tradicionals a l'àrea Mediterrània.
Informació: Museu del Montgrí i del Baix Ter. C/ Major, 31, 17257 Torroella de Montgrí. Tel. 972 757 301, tdm@ddgi.es

Fotos de familia. Lloc: Exposició virtual. 
Catàleg d’imatges fruit de la convocatòria duta a terme per Caja de Madrid amb l’objectiu de recollir fotografies familiars representatives dels darrers 125 anys de la història d’Espanya. L’exposició virtual pretén “recuperar la memòria col·lectiva” a través de 200 fotografies familiars preses entre 1878 i 1960, seleccionades d’entre les aportacions de més de 800 participants. Les instantànies recullen retrats individuals i de grup, esdeveniments col·lectius, escenes quotidianes, etc. 
Informació: Obra Social de la Caja de Madrid.
tornada al sumari

Jornades i congressos

III Col·loqui del Flabiol. Lloc: Museu Etnològic del Montseny, La Gabella. C/ Major, 6, Arbúcies (Selva). Data: dissabte 2 de novembre de 2002.
Els Col·loquis del Flabiol es plantegen com un àmbit monogràfic d'aportacions i de debat sobre el flabiol i els flabiolaires, en el marc de la Festa del Flabiol que des de fa 18 anys ve celebrant-se a la vila d’Arbúcies. L'acte és obert a totes les persones interessades; les que vulguin presentar-hi comunicacions han de formalitzar la seva inscripció.
Informació: Comissió Festa del Flabiol. C/ de Francesc Riumalló, 21,17401 Arbúcies.
edmonrra@yahoo.es

V Jornadas de Estudio y Debate sobre Patrimonio Etnográfico: “La arquitectura popular en el medio rural”. Lloc: Pinolere, la Oratava (Tenerife). Dates: 31 d’octubre, 1, 2 i 3 de novembre de 2002.
Trobada d’àmbit internacional que se centrarà en l’estudi de les cases amb cobertes vegetals a les zones rurals (tipologies, materials, entorn sociocultural...). S’estructura en quatre blocs: La Casa Pajiza en Canarias, La cultura tradicional y las casas pajizas, Las casas de cubierta vegetal en el mundo, i Las ciencias sociales y el arte popular.
Informació: El pajar: cuaderno de etnografía canaria i Asociación Cultural “Día de las Tradiciones Canarias”. Tel. 617 380 716, pinolere@yahoo.com
tornada al sumari

X Congreso Internacional de Estudiantes de Antropología. Lloc: Centro Cultural Las Claras. C/ Santa Clara, 1. Múrcia. Dates: 1 i 2 de novembre de 2002.
S’organitza entorn quatre àmbits: “Patrimoni cultural i turisme”, “Antropologia Visual, Antropologia de l’Art i Etnomusicologia”, “Antropologia i immigració”, i “Antropologia Filosòfica”. També tindran lloc dos tallers: una mesa d’Investigació - Acció Participativa i un sobre Antropologia de la Salut.
Informació: El Rincón del Antropólogo. X Congreso Internacional de Estudiantes de Antropología, vorwerk@telepolis.com

Jornades de treball: inventari d’elements de pedra seca. Lloc: Casal Municipal i Casa Ecològica. La Fatarella (Terra Alta). Dates: del 4 al 8 de novembre de 2002. Termini: esgotat el termini per a inscripcions.
Aproximacions a aquest tipus d’arquitectura popular des de diferents punts de vista: arquitectura, patrimoni, geografia, història i etnologia. Les jornades inclouen intervencions de caràcter teòric, un treball de camp consistent en l’inventari d’una finca, tractament de les dades i anàlisi de les mateixes.
Informació:  Fundació el Solà. C/ del Solà, s/n, 43781 La Fatarella. Tel. 977 413 902,
elsola@fundacioelsola.org

Congreso sobre el patrimonio cultural: turismo, desarrollo rural e identidad cultural. Lloc: Aula Magna de la Facultad de Filosofía y Ciencias de la Educación de San Sebastián. Avda. de Tolosa, 70, Donostia. Dates: 7 i 8 de novembre de 2002. Termini: inscripcions fins al 5 de novembre, mentre quedin places.
S’hi presentaran, entre altres, l’experiència de l’Institut del Patrimoni Cultural de la Universitat de Girona sobre “universitat, patrimoni cultural y desenvolupament local”, i la de l’Ecomuseu de les valls d’Àneu, sota el nom de “patrimoni, etnologia y desenvolupament local”.
Informació: Facultad de Filosofía y Ciencias de la Educación de San Sebastián. Avda. de Tolosa, 70, 20009 Donostia. Tel. 943015485 i 943018273, ondarekulturala@sf.ehu.es

3r Congreso sobre la Inmigración en España. Lloc: Granada. Dates: del 6 al 9 de novembre de 2002.
Congrés que analitzarà l’actualitat de la immigració a l’estat espanyol. Alguns dels temes que s’hi tractaran seran les perspectives de gènere, racisme, discriminació, “àmbits culturals” (religió, alimentació, etc.) i segones generacions d’immigrants.
Informació: III Congreso sobre la Inmigración en España. Laboratorio de Estudios Interculturales. Facultad de Educación, Universidad de Granada. Campus de Cartuja, s/n, 18071 Granada. Tel. 958 242 830, inmigra@ugr.es
tornada al sumari

IV Jornadas de Antropología Marítima. Lloc: sala de cultura Néstor Basterretxea. Bermeo (Biscaia). Dates: 8 i 9 de novembre de 2002. 
Jornades en què s’analitzaran els canvis tecnològics, econòmics, socials i culturals ocorreguts en la pesca artesana i en l’àmbit marítim en general.
Informació: Eusko Ikaskuntza. Tel. 944 425 287, eibilbo@infonegocio.com

Congrés Internacional RESOPYR: explotació, gestió i apropiació dels recursos muntanyencs des de l’edat mitjana fins als temps moderns. Lloc: Liceu Climàtic i Esportiu, Font Romeu (Alta Cerdanya). Dates: del 8 al 10 de novembre de 2002.
Jornades per a l’estudi dels recursos, llur explotació, gestió i apropiació a les societats pirinenques. Els objectius del congrés són: inventariar les fonts històriques documentals que poden informar sobre recursos naturals; inventariar els conceptes emprats pels usuaris i legisladors per tal de designar recursos, drets, eines, pràctiques, etc.; estudiar l’evolució de les formes d’apropiació i explotació dels recursos; avaluar les restes deixades per aquesta explotació (carboneres, molins, fargues, lloseres...). Les intervencions podran consistir en dossiers de síntesi de treballs col·lectius (per territoris o per temes) o bé comunicacions de recerques individuals.
Informació: Aymat Catafau. Departament d’Història, Universitat de Perpinyà, 66860 Perpinyà. Tel. 33 (0) 468 2267/2270, catafau@univ-perp.fr
tornada al sumari

I Simposi Llatí sobre Mineria i Patrimoni Miner a l’Àrea Mediterrània. Lloc: Bellmunt del Priorat. Dates: del 8 al 10 de novembre de 2002.
Les sessions del simposi s’estructuraran a partir de sis àmbits: Història de la mineria a la Mediterrània, El Patrimoni geològic i miner: coneixement, protecció i didàctica, Geologia i mineria: oci científic. Geo-turisme. Parcs, Restauració d’espais miners degradats, El Patrimoni miner de Catalunya i Sociologia minera, costums i tradicions.
Informació: Museu de Geologia de la UPC. C/ de les Bases de Manresa, 61-73, 08240 Manresa. Tel. 938 777 240, mata@emrn.upc.es

1r Congrés d’Història Marítima de Catalunya. Lloc: Museu Marítim. Drassanes Reials de Barcelona, av. de les Drassanes, s/n. Dates: del 13 al 15 de novembre de 2002. Termini: esgotat el termini per a la presentació de comunicacions.
L’objectiu principal de les jornades és aprofundir en el coneixement de la tradició marítima i actualitzar la memòria històrica dels segles xix i xx, una època poc documentada. Les ponències tractaran les ciències nàutiques i la tecnologia, l’etnologia marítima, infraestructures i obra pública, i l’economia i la Barcelona marítima. 
Informació: Secretaria del congrés. Tel. 933 429 920  Ext. 150 (Roser Berenguer) eixblau@diba.es

7es Jornades Antoni Varés: imatge i recerca. Lloc: Centre Cultural la Mercè. Pujada de la Mercè, 12. Girona. Dates: del 19 al 22 de novembre de 2002. Termini: per a inscripcions, fins al 31 d’octubre de 2002; esgotat termini per a la presentació de comunicacions.
Les jornades s’iniciaran amb un taller de dos dies de durada sobre Els procediments fotomecànics: història, identificació i conservació, i seguiran amb la presentació de propostes i experiències sobre el tractament de col·leccions fotogràfiques d’Europa i Amèrica.
Informació: Secretaria de les jornades. Centre de Recerca i Difusió de la Imatge. Placeta de l’Institut Vell, 1, 17004 Girona. Tel. 972 221 545, crdi@ajgirona.org

Seminario 2002: Patrimonio Etnológico en Aragón. Lloc: Edifici Pignatelli. Pg. Marís Agustín, 36, Saragossa. Dates: del 20 al 22 de novembre de 2002. Termini: per a la presentació de comunicacions, esgotat l’11 d’octubre.
Jornades organitzades pel Departament de Cultura i Turisme del Govern d’Aragó i per l’Instituto Aragonés de Antropología. Es tractaran tres grans temes, un cada dia: “Investigació”, “Conservació i protecció” i “Ensenyament i difusió”. Cadascun inclou ponències, taules rodones (estat actual de la investigació del patrimoni etnològic a Aragó, els recursos museístics i el patrimoni etnològic i el futur del patrimoni etnològic d’Aragó) i una actuació folklòrica al final de la jornada. 
Informació: Seminario 2002: Patrimonio Etnológico en Aragón. Tel. 976 715 403 (Mercedes Souto), etnologia@aragob.es
tornada al sumari

IV Simposi sobre llengua, educació i immigració. Tractament de la diversitat: qüestions organitzatives. Lloc: Auditori Narcís de Carreras de la Fundació La Caixa. C/ Santa Clara, 11 4t, Girona. Dates: 21, 22 i 23 de novembre de 2002.
Simposi que vol ser un espai de reflexió i formació sobre diversos aspectes relacionats amb el tractament de la diversitat als centres educatius.
Informació: Secretaria del Simposi Institut de Ciències de l’Educació de la UdG. Tel. 972 418 702 / 703, ice@udg.es 

IV Trobada d’Estudiosos del Garraf. Lloc: Escola Universitària Politècnica de Catalunya. Avda. Víctor Balaguer, s/n, Vilanova i la Geltrú. Data: dijous 21 de novembre de 2002.
Congrés que vol donar a conèixer les recerques realitzades sobre els tres espais naturals més importants vinculats al Garraf: el Parc Natural del Garraf, el Parc Comarcal d’Olèrdola i l’Espai Natural Protegit de Foix. S’hi distingeixen dos àmbits: el “naturalístic” i l’’”historicocultural”.
Informació: Secretaria de la Trobada. Diputació de Barcelona, Servei de Parcs Naturals. C/ del Comte d’Urgell, 187, 3r, 08036 Barcelona. Tel. 934 022 843 (Sònia Santiago) s.parcsn@diba.es

Jornades del Museu: l’habitatge obrer a Catalunya. Lloc: Museu de la Ciència i de la Tècnica de Catalunya. Rambla d’Egara, 270, Terrassa (Vallès Occidental). Dates: 22 i 23 de novembre de 2002.
Jornades dedicades a l’estudi i divulgació de l’interès que manifesten les diferents tipologies d’habitatge obrer català.
Informació: Museu de la Ciència i de la Tècnica de Catalunya. Tel. 937 368 966,
museu.mnactec@logiccontrol.es
tornada al sumari

3es Jornades d’Estudi del Patrimoni del Baix Llobregat: comunicar el patrimoni. Lloc: Museu de Gavà. Pl. de Dolors Clua, 13-14, Gavà (Baix Llobregat). Dates: 28 i 29 de novembre de 2002. Termini: esgotat el termini per a la presentació de resum de pòster i de comunicació.
Les Jornades van dirigides a professionals implicats en algunes de les tasques relacionades amb la gestió, recerca, conservació i difusió del patrimoni, així com a totes les persones interessades en el patrimoni del Baix Llobregat.
Informació: Consell Comarcal del Baix Llobregat, Àrea de Cultura i Ensenyament. Parc Torreblanca, CN-340. 08980 Sant Feliu de Llobregat. Tel. 936 852 400, cultura@elbaixllobregat.net

Novetats bibliogràfiques

•	“L’arqueologia industrial gironina”. Revista de Girona, núm. 214, setembre-octubre 2002.
Dossier de 36 pàgines sobre el patrimoni industrial a les comarques gironines i que inclou els següents articles: “El patrimoni industrial de l’Alt Ter” de Rosa Serra Rotés; “La farga i la metal·lúrgia” de Jaume Perarnau; “L’Ecomuseu-Farinera de Castelló d’Empúries” de Carme Gilabert; “El riu Ter o les paradoxes de l’aigua” d’Andreu Bover; “Les centrals elèctriques de la sèquia Monar” de Pere Joan Sureda; “L’aplicació de màquines en la manufactura surotapera” de Josep Espadalé i “Altres elements del patrimoni industrial”, de Jaume Perarnau.  

•	Les cuineres de Sils. Barcelona: La Magrana, 2002, 256 p.
Les cuineres de Sils és un col·lectiu d’aquesta població que té com a objectiu preservar i divulgar la tradició culinària popular. El llibre recull 200 receptes de cuina, antigues tècniques culinàries així com costums i tradicions rurals relacionats amb els hàbits alimentaris.
tornada al sumari
•	Matesanz, Javier. “Mil anys vetllant per les barques”. Mardemars, núm. 27, maig-juny 2002.
Article i reportatge fotogràfic sobre les casetes de varador de Formentera que protegeixen de la mar i dels fenòmens meteorològics a les petites embarcacions de feina de l’illa des de temps immemorials. Aquestes casetes són una part ineludible i bella del paisatge illenc i de la seva mil·lenària tradició pesquera. Actualment, està en marxa el procés de declaració dels escars com a béns d’interès cultural, un procés promogut des del Consell Insular d’Eivissa i Formentera per evitar-ne la degradació i la transformació lluny de la seva tipologia original.

•	Oliver, David. “D’un altre temps: la pesca abans del motor”. Mardemars, núm. 27, maig-juny 2002.
Entrevista a un vell pescador, que rememora la seva adolescència pescant a rem i a vela. L’article es complementa amb dos dibuixos d’embarcacions per a la pesca a vela i les respectives explicacions, així com breus apunts sobre els diferents ormejos utilitzats, sobre el menjar i el beure a bord, el pintat dels llaüts de principis de segle, la roba de feina i la fauna marina. 
tornada al sumari
•	Rovira Climent, J. J. Cantadors del Delta: Teixidor, Lo Noro, Caragol. [S.L.] : Cinc Torres Club llibres, 2002.
Aquest llibre recull la memòria d’aquests tres famosos cantadors de jota del Delta de l’Ebre. Els cantadors de jota van ser personatges importants en moltes poblacions de les Terres de l’Ebre, especialment al Montsià i el Baix Ebre, on se celebraven concursos per festes majors en els que els cantadors improvisaven els seus versos cantats al so de la música de la seva rondalla, formada per diversos instruments de corda.

Exposicions en oferta

Desideri Lombarte: ataüllar el món des del Molinar. 
A partir de la vida i els textos d’un dels escriptors contemporanis més importants de l’Aragó catalanòfon, l’exposició fa un apropament al paisatge, la vida i els costums de la societat de la comarca del Matarranya (Terol). Alhora, reflexiona sobre les relacions poble-ciutat i sobre aspectes històrics, culturals i sociolingüístics de la comarca. De l’obra de Desideri Lombarte (Pena-roja, 1937 – Barcelona, 1989), cal destacar la poesia, tot i que també són interessants els seus treballs de narrativa, teatre, recerca històrica i etnogràfica i dibuix. 
L’exposició ocupa un espai lineal de 16 m mínim: 15 plafons de 200 x 85 cm que tenen autonomia per a subjectar-se, 3 objectes i material àudio. Inclou dos tallers didàctics a realitzar per les entitats sol·licitants. En relació a l’exposició, hi ha la possibilitat d’organitzar una conferència sobre l’escriptor, visita guiada pels escolars i un recital poètic.
Informació: Associació Cultural del Matarranya. C/ Pla, 4, 44610 Calaceit. Tel. 978 851 152, associacio@matarranya.com

Les festes del foc al Pirineu. 
Recull d’imatges de diverses festes del foc del Pirineu (Isil, Les, Bagà, Sant Julià, Taüll, Erill, Durro, San Juan de Plan, Aneto) realitzades per diversos fotògrafs (Manel Viladrich, Oriol Alamany, Esteban Ania, Eugenio Monesma, Toni Añó, Rafael López i Dani Codina).
Informació: Ecomuseu de les valls d’Àneu. Tel. 973 626 436 (Ignasi Ros), ecomaneu@ecomuseu.com

Som diables: la cara fosca de la festa. 
L’exposició mostra, en quatre plafons, una síntesi del paper dels diables en la cultura popular i, més concretament, en les festes. Hi ha la possibilitat d’elaborar un cinquè plafó dedicat a la tradició local de diables de la zona on es faci l’exposició; fins al moment, estan ja elaborats el de diables de Granollers i diables de Baix Camp i Priorat.  
Característiques tècniques: els plafons són autosostenibles; s’acompanya d’una mostra de pirotècnia i de vestits i màscares de diables; existeix un tríptic de 6 pàgines que recull els textos i bona part de les fotografies. L’exposició és produïda per Diables de Granollers, L’Olla dels Pobres i Carrutxa. 
Informació: Carrutxa, tel. 977 340 928, carrutxa@etnocat.org; l’Olla dels Pobres, tel. 938 796 785, Paco Cruz i Alfons Senyé.
tornada al sumari
Puntaires: mostra de postals. Col·lecció de Josep Plana.
Recull de 250 postals –la més antiga, de 1897, i la resta majoritàriament del primer quart del segle xx– de l’extensa col·lecció de Josep Plana, que ens mostra diferents aspectes al voltant de les puntes de coixí i les persones que les executen: edat i adscripció social de les puntaires, formes de treball, tècniques, escoles, ús de les puntes com a reclam publicitari de qualitat, puntaires d’arreu del món… 
Característiques tècniques: cal preveure suports per a penjar els 20 marcs; existeix un catàleg-presentació de 8 pàgines. L’exposició és produïda per Carrutxa.
Informació: Carrutxa, tel. 977 340 928, carrutxa@etnocat.org

El món de l’oli.
L’exposició, realitzada  pel Centre d’Estudis Planers de Santa Bàrbara amb motiu de la I edició de la Fira de l’Oli Novell que tingué lloc a la població, vol ser una mostra de la diversitat d’aspectes tradicionals lligats al cultiu de l’olivera i a la producció de l’oli a Santa Bàrbara i al Montsià: tipus d’olives, estris, eines, vocabulari, malalties de les oliveres, cooperatives d’oli, etc. 
L’exposició consta de 13 plafons de 100 x 75 cm amb textos i fotografies. Junt amb l’exposició es va editar un número monogràfic de la revista del CEP, que recull el material gràfic i amplia els textos de l’exposició, que també es pot sol·licitar.
Informació: Guillem Gaya. Tel. 977 719 136 (de 17.00 a 21.00 h).
tornada al sumari
Els sistemes tradicionals de caça.
L’exposició, realitzada pel Centre d’Estudis Planers de Santa Bàrbara amb motiu de la II edició de la Fira de l’Oli Novell que té lloc a la població, se centra en la caça d’aus amb paranys tradicionals a la plana de la comarca del Montsià, especialment en tres dels mètodes més usats quan la gent plegava olives: les rateres, el filat i la barraca de vesc. 
L’exposició consta de 13 plafons de 100 x 75 cm. Junt amb l’exposició es pot sol·licitar el número 2 de la revista del CEP, que recull part del material gràfic i dels textos de l’exposició.
Informació: Guillem Gaya. Tel. 977 719 136 (de 17.00 a 21.00 h).

Imatges d’una promesa. Les festes quinquennals d’Ulldecona fins el 1974.
Exposició realitzada el 1999 pel Centre d’Estudis d’Ulldecona amb motiu del 60è aniversari de la promesa que va donar lloc a la celebració de les Festes Quinquennals, per les quals cada cinc anys els ulldeconencs porten la imatge de la Mare de Déu de la Pietat (devoció documentada des de 1445) des del seu santuari situat a la serra de Godall fins a la població, on és rebuda amb un seguit d’actes i celebracions, alguns de sentit religiós i altres de caràcter identitari i profà. 
Es tracta d’un recull gràfic de més de vuitanta fotografies i textos que il·lustren la història d’aquesta celebració, organitzat en quatre plafons. Acompanya l’exposició una monografia de 130 pàgines que recull el material gràfic i amplia els textos de l’exposició, que també es pot sol·licitar.
Informació: Joan Josep Garrit Callarisa. Tel. 609 655 671.

Tenores a l'aplec.  
Exposició fotogràfica itinerant amb motiu dels 150 anys de la tenora. Realitzada per la colla sardanista "Rosa de Reus".
L'exposició consta de 38 fotografies en b/n, fetes entre els anys 1967 i 1999, en les quals apareix la tenora. Totes corresponen a autors participants en els concursos fotogràfics "Aplec Baix Camp" que ha convocat la colla. Està muntada en marcs de fusta, de 30 x 40 cm, i ordenada cronològicament. La colla la cedeix a qualsevol entitat que la demani, sense cost, a condició que es reculli i es torni al local de la colla i que l'organització es faci càrrec dels desperfectes.
Informació: Colla Sardanista Rosa de Reus, c/ de les Galanes, 10, 1r, 43201 Reus. Teresa Vilà i Rosell, tel. 977 343 568 (als vespres), fax 977 345 040.

La Fatarella: l'univers de la pedra en sec. 
Recull una bona mostra de l’arquitectura de pedra en sec existent encara avui al terme municipal de la Fatarella, a partir de fotografies en color, ordenades segons la diversa tipologia d’aquestes construccions: marges, camins, barraques, valones, forns d'oli de ginebres, forns de calç, forns de ges, etc.
Informació: Fundació el Solà. Tel. 977 413 902, elsola@fundacioelsola.org
tornada al sumari
Cliqueu damunt dels títols per obtenir informació on-line d’aquestes tres exposicions:

Quan érem emigrants. Fotografies de Tomàs Rives Muñoz

Cent anys d'acordió diatònic a Catalunya. Col·lecció Artur Blasco

El gegant del Montseny. Fets, mites i llegendes a l’entorn de la muntanya

Exposicions en oferta del Centre de Promoció de la Cultura Popular i Tradicional Catalana

Cliqueu damunt dels títols per obtenir-ne la informació on-line.

La ceràmica decorada a Catalunya

Espais de dansa

Sant Antoni i el dimoni

Les nostres tradicions

Instruments de festa

Bestiari de foc

tornada al sumari

Si voleu rebre l'Agenda Electrònica d'Etnologia de Catalunya a la vostra adreça de correu electrònic feu-nos-ho saber a cuobservatori@correu.gencat.es, tot indicant l'adreça on la voleu rebre i el vostre nom i cognoms o bé, si és el cas, el nom de l'entitat i la població.